Lars Kramer Mikkelsen (S), 2001-05-04:
Der bliver spurgt, om det ikke gør indtryk, når partifæller udtaler sig om de her ting.
Det oplever jeg jo ikke som en kritik af regeringens politik, tværtimod.
Hvis man kigger tilbage, har Venstre jo været med til at støtte forslag, som præcist greb ind over for tvangsægteskaber, om boligkravet og andre krav i forbindelse med udlændingeloven.
Jeg kan jo nøjes med at citere Berlingske Tidende, som inden for de sidste 14 dage har bragt ikke én, men flere artikler om, at regeringens politik på familiesammenføringsområdet virker, og jeg må sige, at derfor kan jeg ikke helt forstå Venstres kritik.
Jeg er fuldstændig enig i, at der er grundlag for bekymring over antallet.
Derfor har regeringen også grebet ind, og Venstre har støttet de samme forslag.
Beslutningsforslaget kaldes sjovt nok et kasseeftersyn.
I virkeligheden er der tale om gamle forslag, der er støvet af og kommet i en ny indpakning.
Måske skulle man for ikke at spilde Folketingets tid have siet de værste bommerter fra, altså have foretaget et, lad os kalde det et rodekasseeftersyn, hvis vi nu forestiller os, at kassen er taget ned fra loftet.
Sandheden er jo, at Venstre og De Konservative forsøger at handle sig ud af en problematik, nemlig den at undgå at støtte et allerede fremsat forslag om indgreb mod kriminelle fupasylansøgere.
Regeringen har fremsat det nødvendige forslag.
Nu er den mulig, og hvad ser vi så?
De er på vild flugt fra tidligere udmeldinger.
Det er simpelt hen ikke troværdigt.
I beslutningsforslag nr. B 161 fremsættes et forslag om oprettelse af EU-finansierede lejre i landene omkring de lande, flygtningene kommer fra.
Det er jo et forslag, der allerede blev fremsat i 1986 ligeledes af Venstre.
Det var ikke realiserbart dengang, og det er det slet ikke i dag. Denne her situation har jo ikke ændret sig, og flygtningelejrene kan af indlysende grunde ikke etableres uden de lokale myndigheders samtykke. Noget helt andet er så, at 95 pct. af verdens flygtninge befinder sig i nærområderne.
Vi ser kun en brøkdel i Danmark.
Der løses intet med forslaget, absolut intet.
Det er altså både virkningsløst og tilmed ikke realiserbart. Forslagsstillerne ved det. Forslagsstillerne ønsker at ændre de facto-begrebet.
I forslaget fremsættes der ønske om en facitliste over forfølgelsesgrunde, der kan give anledning til de facto-status.
I dag foregår der en vurdering af overgrebenes karakter i den enkelte asylsag.
Denne vurdering kan ikke erstattes af en positivliste.
Der er ganske enkelt for mange gråzoner i disse sager, som må vurderes enkeltvis.
Endvidere indeholder forslaget en række punkter, hvor forslagsstillerne tydeligvis ikke har gjort deres hjemmearbejde, f.eks. foreslås det, at asylansøgerens fingeraftryk sammenholdes med fingeraftryk fra personer, der er sigtet for kriminalitet.
Det mener vi har været praksis siden 1997.
Det er spild af Folketingets tid at komme med den slags forslag.
Forslaget om alene at give midlertidig opholdstilladelse i den første periode på 7 år mener vi vil være hæmmende for enhver integrationsproces.
Hvor skulle incitamentet være til f.eks. at komme i arbejde eller lære dansk for den sags skyld?
Forslagsstillerne foreslår en særlig indsats mod kriminelle asylansøgere.
Her er udviklingen da totalt løbet fra forslaget.
Regeringen har fremsat det nødvendige forslag, og det er sådan set bare at gribe til bollen - for at blive i et lidt folkeligt sprog - for Venstre og De Konservative og stemme for lovforslag nr. L 191, så er den sag løst. Ministerens mulighed for at ændre en udvisningsdom skal afskaffes.
Jamen den eksisterer slet ikke, så derfor var det måske en god idé at lade være med fremsætte sådan et forslag.
Der er afslutningsvis tre ting at sige om forslaget.
Punkt 2: Det er for sent til det meste af det, al den stund regeringen har fremsat forslag.
Punkt 3: Det er varm luft til resten, og det må være en kort sammendragende konklusion.
De to partier burde i stedet leve op til de mange skingre udtalelser ved ikke at skabe usikkerhed om regeringens helt nødvendige indgreb over for de kriminelle fupasylansøgere. Jeg forstår ikke, hvordan man kan foretage sådanne kovendinger i politik, men det kan Venstre og De Konservative tilsyneladende.
Socialdemokratiet kan ikke støtte forslaget.